कैंसर पर किए गए एक अध्ययन पर गौर करें तो विकासशील देशों में तंबाकू और अन्य तंबाकू उत्पादों के सेवन में सात फीसद की कमी देखी गई है। खासकर बीड़ी में 9.1 फीसद और सिगरेट में 7 फीसद की कमी आई है। कैंसर विशेषज्ञों का मानना है कि बीड़ी-सिगरेट पर टैक्स में और ज्यादा वृद्धि की जानी चाहिए। नए शोध में यह भी पाया गया है कि तंबाकू चबाने से मुंह, गला, अमाशय, आंखों की रोशनी चले जाने, हाथ-पैरों में विकृति, नपुसंकता, यकृत और फेफड़े के कैंसर का खतरा बढ़ जाता है। शोध में यह भी पाया गया है कि सिगरेट और बीड़ी में बहुत तरह के रसायन होते हैं, जिनमें से सात रसायन ऐसे हैं जो सीधे कैंसर रोग को बढ़ावा देते हैं। भारत में करीब दो सौ करोड़ मिलियन सिगरेट और बीड़ी फूंकी जाती है। इससे सहजता से अनुमान लगाया जा सकता है कि बीड़ी और सिगरेट के धुएं किस तरह से शरीर को नुकसान पहुंचाने के साथ ही कैंसर जैसी जानलेवा बीमारियों को जन्म देते हैं।